Porezna reforma stigla je u Sabor. O njoj se okvirno sve više-manje zna. Neki će dobiti manje, neki više a neki ništa. No koliko će dobiti oni koji su je smislili - državni dužnosnici? Izračunali smo o kakvim se tu povišicama radi

Više bogatima, manje siromašnima - tako će od Nove godine rasti plaće.

MOST iz toga želi izuzeti državne dužnosnike - a premijer i ministar financija jasno poručuju: to je populizam!

"Moj stav je bio vrlo jasan o tome i na užem kabinetu i na drugim razgovorima koje smo imali s našim partnerima, takav će biti i stav HDZ-a", izjavio je kratko predsjednik Vlade Andrej Plenković.

Sadržaj se nastavlja...

"Ne bih ga nikako sigurno promatrao u nekakvim, ako hoćete, i populističkim i demagoškim principima", prokomentirao je ministar financija Zdravko Marić.

Populizam ili ne - ali premijeru i ministrima MOST ne želi dati povišicu.

"Zbog svega onoga što su političari napravili ovoj zemlji, zbog doživljaja koji hrvatski građani imaju prema političarima i poslu kojeg obavljamo, mislimo da to u ovom trenutku nije realno i nije u redu da mi dižemo ruke, da nama narastu plaće". izjavio je MOST-ov Nikola Grmoja.

A državnim dužnosnicima plaće će rasti više nego većini.

Tako će od 2017. predsjednici plaća porasti za 2000 kuna - bit će 24.800 kuna. Andreju Plenkoviću porezna reforma će donijeti 1500 kuna više - zarađivat će 19.780 kuna. Zanimljivo je da veću plaću od premijera ima Božo Petrov, koji u Metkoviću plaća manji prirez i ima troje djece. A još će mu se povećati za 1300 kuna - na 21.400. Ministar financija od Nove godine ima 18.750 kuna - 1200 više nego dosad.

Iz SDP-a se načelno s MOST - om slažu, no na njihove ruke u Saboru ne mogu računati.

"Tu ćemo ići sa svojim prijedlogom, dakle nečemo podržavati ničije prijedloge osim ako se oni u potpunosti ne podudaraju s našim gledištima", rekao je Branko Grčić.

Njihov stav je da se to treba riješiti uredbom na razini Vlade.

"Ne mogu to komentirati, taj Zakon prvo moramo vidjeti. Naš načelan stav na Klubu je da se baš ne želimo petljati s MOST-ovim zakonima ni amandmanima jer su oni vladajući, to se onda ne rješava u parlamentu, to oni moraju riješavati u Vladi kao partneri, mi baš s njima ne želimo imati posla", prokomentirao je Siniša Hajdaš-Dončić.

Plaće neće rasti samo sadašnjim državnim službenicima nego i onima koji to više nisu. Zastupnici i ministri koji koriste povlasticu 6 plus 6 - imat će veće plaće nego dok su radili.

Možda je baš zato šala Bernardice Juretić uzrokovala lavinu negativnih komentara na Facebooku. Bolje živim nego ministar - našalila se bivša ministrice socijalne politike i mladih. No, u toj šali ima i više nego pola istine.